ვაშინგტონიშ უნივერსიტეტი

ვაშინგტონიშ უნივერსიტეტი (ინგლ. University of Washington, UW) — ოჯარალე უნივერსიტეტი ააშს, ვაშინგტონიშ შტატიშ ნოღა სიეტლის. ვაშინგტონიშ უნივერსიტეტიქ დირსხუ 1861 წანას დო თინა ააშ-იშ ართ-ართი უჯვეშაში უნივერსიტეტი რე. უნივერსიტეტიშ თარი კამპუსი იდვალუაფჷ სიეტლიშ ოუნივერსიტეტე რაიონს. უნივერსიტეტის, თაშნეშე უღჷ კამპუსეფი ვაშინგტონიშ შტატიშ ნოღეფს: ტაკომას დო ბოტელის. ვაშინგტონიშ უნივერსიტეტიშ ბიბლიოთეკეფიშ სისტემა ართ-ართი უდიდაში რე მოსოფელიშ მასშტაბით დო იკათუანს 26 ბიბლიოთეკას. უნივერსიტეტი თაშნეშე ადმინისტრირენს ხელუანობეფიშ დო მენცარობეფიშ ცენტრეფს, მუზეუმეფს, ლაბორატორიეფს, ოლექციე დარბაზეფს, სპორტულ მოედანეფს დო შხვა.

ვაშინგტონიშ უნივერსიტეტი ააშ-იშ ართ-ართი პრესტიჟული დო რეიტინგული უნივერსიტეტი რე. უნივერსიტეტი რე მაკათური ამერიკული უნივერსიტეტეფიშ ასოციაციაშ. მენცარობაშ ერუანული ფონდიშ მუნაჩემეფით, უნივერსიტეტიშ ფინანსეფი მენცარული რკვიებეფიშო 1.4 მლრდ. დოლარიშ უმოსი რე (2018 წ.) დო ჸათე მუნაჩემეფით თინა რე მახუთა უნივერსიტეტი ამერიკას. 2021 წანაშ მუნაჩემეფით უნივერსიტეტის ჸუნდჷ 49,025 სტუდენტი, 5,803 აკადემიური დო 16,174 ადმინისტრაციული პერსონალი.

ვაშინგტონიშ უნივერსიტეტიშ კურსნათებუეფი დო უნივერსიტეტიწკჷმა აფილირებულეფი რდეს: ნობელიშ პრემიაშ 21 ლაურეატი, პულიცერიშ პრემიაშ ბრელი ლაურეატი, თაშნეშე ბრელი ფულბრაიტიშ სტიპენდიანტი, მარშალიშ სტიპენდიანტი დო როდსიშ სტიპენდიანტი. 

ვაშინგტონიშ უნივერსიტეტი რე აფილირებული ტექნოლოგიური გიგანტეფიწკჷმა: Amazon, Boeing, Nintendo დო Microsoft. ვაშინგტონიშ უნივერსიტეტის კომპიუტერულ ლაბორატორიეფს მუშენდეს: პოლ ალენი დო ბილ გეიტსი.

რესურსეფი ინტერნეტის

 ოფიციალური ვებსაიტი

კატეგორია:ააშ-იშ უნივერსიტეტეფი
კატეგორია:ამერიკული უნივერსიტეტეფი